તેનો અર્થ એ કે આપણી પશ્ચિમની પોલિસી સીધી યુરોપથી શરૂ થાય અને આગળ વધીને અમેરિકા સુધી પહોંચે. તેની સામે પૂર્વની પોલિસીમાં બાંગ્લાદેશથી જ શરૂઆત થાય. તે પછી તરત જ મ્યાનમાર આવે અને આગળ જતાં ઇન્ડોનેશિયા, મલેશિયા અને થાઇલેન્ડ સુધી. ત્યાંથી આગળ વધીને ફિલિપાઇન્સ સુધીની આપણી ગણતરી નહોતી, પણ આ વખતે આસિયન સંમેલન ફિલિપાઇન્સમાં હતું એટલે નરેન્દ્ર મોદી ત્યાં પણ પહોંચ્યાં. નરેન્દ્ર મોદીના વિદેશ પ્રવાસોમાં પૂર્વ એશિયાના દેશોનું મહત્ત્વ અત્યાર સુધી રહેલું હતું, પણ ફિલિપાઇન્સ તેમાં અગત્યનો દેશ નથી. ફિલિપાઇન્સ એક ઉતારો હતું. ફિલિપાઇન્સમાં અમેરિકા, જાપાન અને ઓસ્ટ્રેલિયાના વડાઓ પણ આવ્યા હતાં. એથી આસિયન સંમેલન કરતાંય આ ચાર રાષ્ટ્રોના વડાઓ વચ્ચે થયેલી મુલાકાતને વધારે મહત્ત્વ મળ્યું છે. અમેરિકાના પ્રમુખ ડોનાલ્ડ ટ્રમ્પ ચીનની મુલાકાત લઈને મનીલા પહોંચ્યાં અને અહીં આવીને તરત જ ભારતના નેતૃત્ત્વના વખાણ કરી લીધાં. એ કરવા જરૂરી હતાં, કેમ કે ચીનની મુલાકાત દરમિયાન તેમણે ચીનના નેતૃત્ત્વનો પણ સ્વીકાર કર્યો હતો. ચીન સાથે વેપારી સંબંધો ગાઢ કરવાની વાત કરી હતી. અમેરિકાનું બજાર ચીની આઇટમોથી ઉભરાઈ રહ્યું છે એટલે ચીન સાથે કેમ ડીલ કરવી તેની ચિંતા ખરી, પણ વધારે ચિંતા ચીન મહાસત્તા બનવા માગે છે તેની છે. ફિલિપાઇન્સની ઉત્તરમાં આવેલો સમુદ્ર દક્ષિણ ચીન સમુદ્ર કહેવાય છે. આ ભૌગોલિક નામ છે, પણ ચીન દાવો કરે છે કે તેના પર પોતાના હક છે. અહીં કૃત્રિમ ટાપુઓ બનાવીને ચીન કબજો જમાવી રહ્યું છે ત્યારે ચીનને નાથવું કેમ તે સવાલ મહાસત્તા તરીકે અમેરિકાને પણ સતાવે છે.